Virkasti tími silungs fer mikið eftir hita - og birtustigi . Utan þess að urriðinn er birtufælnari heldur en bleikjan , þá fara silungar helst á stjá þegar breyting verður á veðri eða í ljósaskiptunum . Það er vel þekkt að silungurinn leitar upp á grynningarnar ( Kort – B ) í ljósaskiptunum og er þá oft í góðu færi og æstur í æti . Veiði í ljósaskiptum fer oft rólega af stað , smæstu fiskarnir koma fyrst en svo kemur hvellur . Eflaust hafa einhverjir upplifað þennan hvell og svo ördeyðuna sem tekur við af honum . Þá er ekki úr vegi að setjast niður og fá sér einn kaffibolla , hnýsast fyrir um veiðnustu flugurnar hjá veiðifélögunum og ýkja aðeins stærðina á þeim sem slapp með sporðaköstum og látum . Fyrir alla muni , ekki hætta nema þú sért saddur þann daginn , því eftir smá tíma kemur annar hvellur . Það er nefnilega þannig að silungurinn reiknar nákvæmlega út hversu mikla orku hann notar við fæðuöflun og þess sem hann nær að éta í hverri ferð . Á meðan ætið safnast aftur saman á góðum veiðistað , hvílir silungurinn sig rétt utan svæðisins og leggur síðan til næstu atlögu . Ef varlega er farið að svona stöðum getur góð veiði staðið alla nóttina , allt fram til morguns . Allt tengist þetta þó hitastigi vatnsins , það lækkar í ljósaskiptunum og það getur líka gert það yfir há-daginn ef ský dregur skyndilega fyrir sólu eða létt kul tekur við af logni . Nýttu þér veðrabrigðin og sé sólríkt og hlýtt , leitaðu fisksins í skuggunum á vatninu eða undir bökkunum . Háir klettar varpa oft góðum skugga á vatnið sem laða að sér fisk ( Kort – C ) .